**ประกาศศูนย์สร่างโศก**

**เรื่อง ระเบียบศูนย์พัฒนาคุณภาพชีวิตผู้สูงอายุและคนพิการตำบลดู่ลาด(ศูนย์สร่างโศก) พ.ศ.2562**

................................................................

**ความเบื้องต้น**

โดยที่เป็นการสมควรกำหนดหลักเกณฑ์การสนับสนุนและส่งเสริมศูนย์พัฒนาคุณภาพชีวิตผู้สูงอายุ และคนพิการ(ศูนย์สร่างโศก)

อาศัยอำนาจตามความในข้อ 19 วรรคสอง แห่งประกาศคณะกรรมการหลักประกันสุขภาพแห่งชาติ เรื่อง หลักเกณฑ์เพื่อสนับสนุนให้องค์กรปกครองส่วนท้องถิ่นดำเนินงานและบริหารจัดการระบบหลักประกันสุขภาพในระดับท้องถิ่นหรือพื้นที่ พ.ศ.2561 และ ข้อ 1 เรื่อง หลักเกณฑ์การสนับสนุนและส่งเสริมศูนย์พัฒนาและฟื้นฟูคุณภาพชีวิตผู้สูงอายุและคนพิการ พ.ศ.2560 ศูนย์พัฒนาคุณภาพชีวิตผู้สูงอายุและคนพิการตำบลดู่ลาด(ศูนย์สร่างโศก) จึงออกระเบียบไว้ ดังนี้

**หมวดที่ 1**

**ข้อความทั่วไป**

ข้อ 1 ระเบียบนี้เรียกว่า “ระเบียบศูนย์พัฒนาคุณภาพชีวิตผู้สูงอายุและคนพิการ ตำบลดู่ลาด (ศูนย์สร่างโศก) พ.ศ.2562”

ข้อ 2 ระเบียบนี้ใช้บังคับตั้งแต่วันที่ 1 ตุลาคม 2562 เป็นต้นไป

ข้อ 3 ให้ยกเลิก ระเบียบศูนย์พัฒนาและฟื้นฟูคุณภาพชีวิตผู้สูงอายุและคนพิการตำบลดู่ลาด (ศูนย์สร่างโศก) พ.ศ.2561

ข้อ 4 ในประกาศนี้

“**องค์กรปกครองส่วนท้องถิ่น**” หมายถึงองค์การบริหารส่วนตำบลดู่ลาด อำเภอทรายมูล จังหวัดยโสธร

“**กองทุนหลักประกันสุขภาพ**” หมายถึงกองทุนหลักประกันสุขภาพระดับท้องถิ่นหรือพื้นที่ เพื่อการสร้างเสริมสุขภาพ การป้องกันโรค การฟื้นฟูสมรรถนะ และการรักษาพยาบาลระดับปฐมภูมิเชิงรุก ที่จำเป็นต่อสุขภาพและการดำรงชีวิต

“**ศูนย์สร่างโศก**” หมายถึงศูนย์พัฒนาคุณภาพชีวิตผู้สูงอายุและคนพิการตำบลดู่ลาด

“**คณะกรรมการ**” หมายถึงคณะกรรมการบริหารจัดการศูนย์พัฒนาคุณภาพชีวิตผู้สูงอายุและคนพิการ ตำบลดู่ลาด

“**ผู้สูงอายุที่มีภาวะพึ่งพิง**” หมายถึงผู้สูงอายุที่มีคะแนนประเมินความสามารถในการดำเนินชีวิตประจำวันตามค่าดัชนี Barthel Adl winder เท่ากับหรือน้อยกว่า 11 คะแนน ซึ่งแบ่งออกเป็น 4 กลุ่ม และมีสิทธิได้รับบริการสาธารณสุขตามชุดสิทธิประโยชน์

กลุ่มที่ 1 เคลื่อนไหวได้บ้าง และอาจมีปัญหาการกิน หรือการขับถ่าย แต่ไม่มีภาวะสับสนทางสมอง

กลุ่มที่ 2 เคลื่อนไหวได้บ้าง และอาจมีปัญหาการกิน หรือการขับถ่าย แต่มีภาวะสับสนทางสมอง

กลุ่มที่ 3 เคลื่อนไหวเองไม่ได้ และอาจมีปัญหาการกิน หรือการขับถ่าย แต่มีอาการเจ็บป่วยรุนแรง

กลุ่มที่ 4 เหมือนกลุ่มที่ 3 และมีอาการเจ็บป่วยรุนแรง หรืออยู่ในระยะท้ายของชีวิต

“**การดูแลระยะยาวด้านสาธารณสุขสำหรับผู้สูงอายุที่มีภาวะพึ่งพิง**” หมายถึงการบริการชุดสิทธิประโยชน์ทั้งเป็นการบริการในครัวเรือน หรือที่ศูนย์พัฒนาคุณภาพชีวิตผู้สูงอายุและคนพิการตำบลดู่ลาด หรือสถานบริการสาธารณสุข หรือผู้ช่วยเหลือดูแลระยะยาวด้านสาธารณสุขสำหรับผู้สูงอายุที่มีภาวะพึ่งพิง

“**ชุดสิทธิประโยชน์**” หมายถึงการบริการที่จัดไว้สำหรับการบริการตามลักษณะประเภทของผู้รับบริการในที่นี้ตามประกาศคณะกรรมการหลักประกันสุขภาพแห่งชาติ แบ่งกลุ่มผู้สูงอายุออกเป็น 4 กลุ่ม ตามความต้องการการบริการด้านสาธารณสุข (ตามเอกสารแนบท้าย)

“**ผู้ช่วยเหลือผู้ดูแลผู้สูงอายุที่มีภาวะพึ่งพิง (Care Giver) CG**” หมายถึงบุคคลที่ผ่านการอบรมตามหลักสูตรที่คณะกรรมการพัฒนาระบบดูแลระยะยาวสำหรับผู้สูงอายุที่มีภาวะพึ่งพิงหรืออนุกรรมการอื่นภายใต้คณะกรรมการหลักประกันสุขภาพแห่งชาติเห็นชอบ

“**ผู้จัดการผู้ดูแลผู้สูงอายุที่มีภาวะพึ่งพิง (Care Manager) CM**” หมายถึงบุคคลที่ผ่านการอบรมตามหลักสูตรที่คณะกรรมการพัฒนาระบบการดูแลระยะยาวสำหรับผู้สูงอายุที่มีภาวะพึ่งพิงหรืออนุกรรมการอื่นภายใต้คณะกรรมการหลักประกันสุขภาพแห่งชาติเห็นชอบที่มีภาระหน้าที่ในการบริหารจัดการในการดูแลผู้สูงอายุ

ข้อ 5 ประธานกรรมการและคณะกรรมการดำเนินงานให้เป็นไปตามระเบียบฯ นี้

**หมวดที่ 2**

**วัตถุประสงค์**

ข้อ 6 วัตถุประสงค์ของการจัดตั้งศูนย์สร่างโศก

1) เพื่อเป็นแหล่งส่งเสริมและสนับสนุนการดำเนินงานของผู้ดูแลผู้สูงอายุที่อยู่ในภาวะพึ่งพิง (LTC)

2) เพื่อส่งเสริมให้ผู้สูงอายุและคนพิการมีพื้นที่จัดกิจกรรมและพัฒนาศักยภาพด้านเศรษฐกิจ ด้านสังคม และสุขภาพกาย จิตใจ และสังคม

3) เพื่อเป็นศูนย์ส่งเสริมอาชีพ และจำหน่ายผลิตภัณฑ์ของผู้สูงอายุและคนพิการ

4) เพื่อเป็นศูนย์ถ่ายทอดภูมิปัญญาของผู้สูงอายุและคนพิการ

5) เพื่อเป็นศูนย์ข้อมูลผู้สูงอายุและส่งเสริมสนับสนุนอาสาสมัครดูแลผู้สูงอายุและคนพิการ

6) เพื่อส่งเสริมการจัดกิจกรรมของชมรมผู้สูงอายุและผู้พิการ

**หมวดที่ 3**

**สมาชิก**

ข้อ 7 สมาชิกเป็นผู้สูงอายุและคนพิการซึ่งมีภูมิลำเนาและมีชื่อในทะเบียนบ้านตามกฎหมายว่าด้วยการทะเบียนราษฎรในตำบลดู่ลาด อำเภอทรายมูล จังหวัดยโสธร

**หมวดที่ 4**

**คณะกรรมการศูนย์**

ข้อ 8 ให้มีคณะกรรมการศูนย์ ประกอบด้วย

1) คณะกรรมการที่ปรึกษา ประกอบด้วย 1)สาธารณสุขอำเภอทรายมูล 2)ท้องถิ่นอำเภอทรายมูล และ 3)กำนันตำบลดู่ลาด

2) คณะกรรมการศูนย์ฯ ประกอบด้วย 1)นายกองค์การบริหารส่วนตำบลดู่ลาด ประธานกรรมการ 2)ปลัดองค์การบริหารส่วนตำบลดู่ลาด รองประธานกรรมการ 3)ผู้อำนวยการโรงพยาบาลส่งเสริมสุขภาพตำบลในพื้นที่ จำนวน 2 คน กรรมการ 4) พยาบาลวิชาชีพหรือเจ้าหน้าที่สาธารณสุข(Care Manager) ในเขตพื้นที่ จำนวน 2 คน กรรมการ 5)ผู้ช่วยเหลือดูแลผู้สูงอายุ(Care Giver) ในเขตพื้นที่ จำนวน 2 คน กรรมการ 6)ตัวแทนผู้สูงอายุ จำนวน 2 คน กรรมการ 7)ตัวแทนคนพิการ จำนวน 2 คน กรรมการ 8)อาสาสมัครสาธารณสุข(อสม.) จำนวน 2 คน กรรมการ 9)ผู้ทรงคุณวุฒิ จำนวน 2 คน กรรมการ 10)ผู้อำนวยการกองสาธารณสุขและสิ่งแวดล้อม กรรมการและเลขานุการ 11)พนักงานส่วนตำบลที่ผู้บริหารท้องถิ่นคัดเลือก จำนวน 1 คน กรรมการและผู้ช่วยเลขานุการ

ให้กรรมการมีวาระอยู่ในตำแหน่งคราวละ 4 ปี การคัดเลือกคณะกรรมการศูนย์สร่างโศก ให้ผู้บริหารองค์กรปกครองส่วนท้องถิ่นแต่งตั้งคณะกรรมการศูนย์พัฒนาคุณภาพชีวิตผู้สูงอายุและคนพิการตำบลดู่ลาดตามข้อ 8 (2) และรายงานให้คณะอนุกรรมการสนับสนุนการจัดบริการดูแลระยะยาวสำหรับผู้สูงอายุที่มีภาวะพึ่งพิงทราบ และขอความเห็นชอบจากคณะกรรมการกองทุนหลักประกันสุขภาพระดับท้องถิ่นหรือพื้นที่เห็นชอบ

ข้อ 9 กรณีประธานไม่อาจปฏิบัติหน้าที่ได้ให้รองประธานทำหน้าที่ประธานในที่ประชุมตามลำดับ กรณีผู้บริหารท้องถิ่นไม่มีให้ปลัดองค์การบริหารส่วนตำบลดู่ลาดปฏิบัติหน้าที่แทนผู้บริหารสูงสุด

ข้อ 10 การพ้นตำแหน่งของกรรมการ

1) ตาย

2) ลาออก

3) ไม่อยู่ในพื้นที่หรือประกอบอาชีพพื้นที่อื่น

4) เป็นผู้ไร้ความสามารถหรือเสมือนไร้ความสามารถ

5) เป็นบุคคลล้มละลาย

6) ได้รับโทษจำคุกโดยคำพิพากษาถึงที่สุด เว้นแต่โทษสำหรับการกระทำโดยประมาทหรือความผิดลหุโทษ

ข้อ 11 คณะกรรมการมีอำนาจหน้าที่ ดังนี้

1) ออกระเบียบที่จำเป็นเพื่อประสิทธิภาพในการบริหารจัดการ

2) บริหารจัดการการบริการดูแลระยะยาวด้านสาธารณสุขสำหรับผู้สูงอายุที่มีภาวะพึ่งพิงของศูนย์ฯ

3) กำกับดูแล และสนับสนุนส่งเสริมการปฏิบัติงานของ CM และ CG ในการดูแลผู้สูงอายุและคนพิการ ให้เป็นไปตามแผนการดูแลรายบุคคลที่ได้รับการอนุมัติจากคณะอนุกรรมการฯ

4) สนับสนุนให้ผู้สูงอายุและคนพิการในพื้นที่ได้รับการบริการทั้งที่บ้าน หรือในหน่วยบริการอย่างทั่วถึงและมีประสิทธิภาพ

5) จัดทำระบบข้อมูลผู้สูงอายุหรือผู้พิการในตำบลดู่ลาด

6) จัดทำแผนปฏิบัติงาน โครงการ กิจกรรม ของศูนย์ฯ และส่งเสริมอาชีพแก่ผู้สูงอายุ และคนพิการ

7) แสวงหาความร่วมมือจากภาคีเครือข่าย และองค์กรในชุมชน

8) จัดการรายได้จากการประสานแหล่งเงินทุนสนับสนุนการดำเนินงาน หรือรายได้จากมีผู้อุทิศให้ และหรือรายได้อื่นๆ ที่ศูนย์ฯ ได้รับ

9) จัดการรายจ่ายจำเป็นที่เกิดขึ้นจากการดำเนินงานของศูนย์ฯ

10) ส่งเสริมและสนับสนุนการจัดกิจกรรมในศูนย์ฯ อย่างต่อเนื่อง เช่น จัดการประชุมคณะกรรมการบริหารศูนย์ฯ จัดกิจกรรมด้านสังคมและอาชีพ จัดกิจกรรมส่งเสริมสุขภาพ จัดกิจกรรมในด้านต่างๆ ตามความต้องการของผู้สูงอายุและพิการตามวัตถุประสงค์ของศูนย์ฯ

11) ติดตามประเมินผลการดำเนินการและรายงานผลการดำเนินงานให้หน่วยงาน

12) จัดทำรายงานผลการดำเนินงานและการเงินให้กองทุนหลักประกันสุขภาพฯ เพื่อทราบตามระยะเวลาที่กำหนด

13) ดำเนินการอื่นๆ ตามที่เห็นสมควร เพื่อให้การดำเนินการงานศูนย์ฯ บรรลุวัตถุประสงค์

ข้อ 12 ให้มีการประชุมคณะกรรมการอย่างน้อยปีละ 4 ครั้ง โดยคณะกรรมการต้องร่วมประชุมไม่น้อยกว่ากึ่งหนึ่งจึงถือเป็นองค์ประชุม

ข้อ 13 ในการประชุมทุกครั้งให้จัดทำระเบียบวาระการประชุม

ข้อ 14 การลงมติที่ประชุม ให้ดำเนินการโดยเปิดเผยหรือวิธีใดตามมติที่ประชุมกรรมการฯ กรณีออกเสียงเท่ากันให้ประธานออกเสียงชี้ขาด

ข้อ 15 ให้เลขานุการมีหน้าที่จัดทำระเบียบวาระการประชุม และบันทึกรายงานการประชุมเป็นลายลักษณ์อักษร เพื่อเสนอให้ประธานตรวจสอบความถูกต้องสมบูรณ์ครบถ้วน และลงนามรับรองความถูกต้องของรายงานการประชุมด้วยทุกครั้ง โดยให้เลขานุการเก็บรักษาไว้ตรวจสอบ

ข้อ 16 ในการประชุมคณะกรรมการฯ ทุกครั้ง ให้เลขาฯ รายงานวาระที่ต้องรายงาน รายรับ-รายจ่าย และรายงานสถานะการเงินให้ที่ประชุมรับทราบ

**หมวดที่ 5**

**การเงินทรัพย์สินของศูนย์**

ข้อ 17 ศูนย์พัฒนาคุณภาพชีวิตผู้สูงอายุและคนพิการตำบลดู่ลาด อาจมีรายได้และทรัพย์สิน ดังต่อไปนี้

1) เงินสนับสนุนจากภาครัฐ หรือองค์กรปกครองส่วนท้องถิ่น (ถ้ามี)

2) เงินบริจาค หรือเงินรายได้อื่นๆ (ถ้ามี)

3) เงินสนับสนุนตามแผนงานกองทุนหลักประกันสุขภาพระดับท้องถิ่นตำบลดู่ลาด

4) เงินจากการทำกิจกรรมต่างๆ ที่จัดหาได้

5) เงินจากดอกเบี้ยเงินฝากธนาคาร

**หมวดที่ 6**

**การรับเงิน การจ่ายเงิน และการเก็บรักษาเงิน**

ข้อ 18 การรับเงิน การเก็บรักษาเงิน การจ่ายเงิน การจัดทำบัญชี และการรายงานของศูนย์ให้ดำเนินการให้เป็นไปตามระเบียบที่ศูนย์สร่างโศกกำหนด

ข้อ 19 เงินรายรับที่เป็นเงินอุดหนุนหรือสนับสนุนจากภาครัฐให้นำส่งบัญชี ศูนย์พัฒนาคุณภาพชีวิตผู้สูงอายุและคนพิการ ที่เปิดบัญชีกับธนาคารเพื่อการเกษตรและสหกรณ์การเกษตร สาขาทรายมูล ประเภทเงินฝากออมทรัพย์ ชื่อบัญชี **“ศูนย์พัฒนาคุณภาพชีวิตผู้สูงอายุและคนพิการตำบลดู่ลาด(ศูนย์สร่างโศก)”** โดยมีประธานกรรมการ ปลัดองค์การบริหารส่วนตำบลดู่ลาด และกรรมการอีก 2 คน รวม 4 คน เป็นผู้เปิดบัญชี โดยมีเงื่อนไขสั่งจ่าย 2 ใน 4 คน จากประธานกรรมการหรือปลัดองค์การบริหารส่วนตำบลดู่ลาด และกรรมการอื่นอีก 1 คน

ข้อ 20 การรับเงินให้เป็นเงินสดหรือโดยวิธีอื่น ตราสารอื่น และให้ศูนย์พัฒนาคุณภาพชีวิตผู้สูงอายุและคนพิการตำบลดู่ลาด(ศูนย์สร่างโศก) ออกใบเสร็จรับเงินทุกครั้ง

ข้อ 21 การรับส่งเงิน เงินรายรับขององค์กรปกครองส่วนท้องถิ่นที่เก็บรักษาไว้ ให้นำฝากธนาคารทั้งจำนวนภายในวันนั้น ถ้าฝากในวันนั้นไม่ทันให้นำฝากตู้นิรภัยโดยในวันรุ่งขึ้นหรือวันทำการถัดไปให้นำฝากธนาคารทั้งจำนวน

ข้อ 22 การจ่ายเงิน

22.1 ให้ประธานศูนย์พัฒนาคุณภาพชีวิตผู้สูงอายุและคนพิการตำบลดู่ลาด สั่งจ่ายเงินตามวัตถุประสงค์ของแผนงาน โครงการ หรือกิจกรรมที่คณะกรรมการศูนย์พัฒนาคุณภาพชีวิตผู้สูงอายุและคนพิการตำบลดู่ลาดให้ความเห็นชอบ

22.2 วิธีการจ่ายเงิน

1) จ่ายเป็นเช็คให้กับผู้มีสิทธิรับเงิน

2) การจ่ายเงินให้แก่เจ้าหนี้หรือผู้มีสิทธิให้จ่ายเงินเป็นเช็ค กรณีจำเป็นที่ไม่อาจจ่ายเป็นเช็คได้ ให้จัดทำใบถอนเงินฝากธนาคารเพื่อธนาคารออกตั๋วแลกเงินสั่งจ่ายให้เจ้าหนี้หรือผู้มีสิทธิ การจ่ายเงินผ่านธนาคารให้เป็นไปตามวิธีการที่กรมส่งเสริมการปกครองท้องถิ่นกำหนด

3) กรณีที่มีความจำเป็นต้องจ่ายเป็นเงินสด ให้จ่ายได้ไม่เกิน 2,000 บาท(สองพันบาท)

4) การเบิกจ่ายเงินให้เป็นไปตามข้อ 19

5) การจ่ายเงินต้องมีหลักฐานเป็นใบเสร็จรับเงิน ใบสำคัญรับเงิน หรือหลักฐานการนำเงินเข้าบัญชีเงินฝากธนาคารผู้มีสิทธิรับเงินหรือหลักฐานการรับเงินอย่างอื่นที่คณะกรรมการฯ กำหนดไว้เพื่อใช้ในการตรวจสอบ

6) การรับเงินสนับสนุนจากกองทุนหลักประกันสุขภาพแห่งชาติ ตามประกาศคณะกรรมการหลักประกันสุขภาพแห่งชาติ เรื่อง หลักเกณฑ์เพื่อสนับสนุนให้องค์กรปกครองส่วนท้องถิ่นดำเนินงานและบริหารจัดการระบบหลักประกันสุขภาพในระดับท้องถิ่นหรือพื้นที่ พ.ศ.2561 ข้อ 10 (3) ให้เบิกจ่ายตามประกาศคณะกรรมการหลักประกันสุขภาพแห่งชาติ เรื่อง หลักเกณฑ์เพื่อสนับสนุนให้องค์กรปกครองส่วนท้องถิ่นดำเนินงานและบริหารจัดการระบบหลักประกันสุขภาพในระดับท้องถิ่นหรือพื้นที่ พ.ศ.2561

7) การจ่ายเงินสนับสนุนจากกองทุนหลักประกันสุขภาพแห่งชาติ ตามประกาศคณะกรรมการหลักประกันสุขภาพแห่งชาติ เรื่อง หลักเกณฑ์เพื่อสนับสนุนให้องค์กรปกครองส่วนท้องถิ่นดำเนินงานและบริหารจัดการระบบหลักประกันสุขภาพในระดับท้องถิ่นหรือพื้นที่ พ.ศ.2561 ลงวันที่ 13 กันยายน 2561 มีผลตั้งแต่วันที่ 1 ตุลาคม 2561 เป็นต้นไป ให้เบิกจ่ายตามระเบียบกองทุนหลักประกันสุขภาพระดับท้องถิ่นหรือพื้นที่ตำบลดู่ลาด ว่าด้วยหลักเกณฑ์การสนับสนุนและส่งเสริมการบริการดูแลระยะยาวสำหรับผู้สูงอายุที่มีภาวะพึ่งพิง พ.ศ.2560 ข้อ 28 ดังนี้

ก) ค่าตอบแทนของบุคลากรที่เกี่ยวข้องให้เบิกจ่ายได้เฉพาะกรณีออกปฏิบัติงานเชิงรุกในชุมชนช่วงนอกเวลาในวันราชการปกติ หรือในวันหยุดราชการเท่านั้น อาทิเช่น ผู้จัดการระบบบริการดูแลระยะยาวด้านสาธารณสุข (Care Manager : CM), สหวิชาชีพ (นักกิจกรรมบำบัด, นักโภชนาการ, นักจิตวิทยา ฯลฯ) อัตราค่าตอบแทน 80 บาท/ชั่วโมง

ข) ค่าตอบแทนของผู้ช่วยเหลือดูแลผู้สูงอายุที่มีภาวะพึ่งพิง (Care Giver : CG) ให้เป็นไปตามประกาศศูนย์

ค) ค่าตอบแทนของแพทย์แผนไทย อัตราค่าตอบแทนไม่เกิน 100 บาท/ชั่วโมง (พร้อมอุปกรณ์ เช่น ลูกประคบฯ)

ง) ค่าอุปกรณ์ทางการแพทย์และอุปกรณ์อื่นที่จำเป็นตามสภาพผู้สูงอายุที่มีภาวะพึ่งพิง และเวชภัณฑ์ทางการแพทย์ที่จำเป็น โดยเบิกจ่ายตามแผนการดูแลผู้ป่วยเฉพาะราย (Care plan)

จ) ค่าตอบแทนในการประชุมคณะกรรมการหรือที่ปรึกษาหรือบุคคลภายนอกซึ่งเข้าร่วมประชุมคณะกรรมการฯ ไม่เกินครั้งละ 200 บาทต่อคน เดือนหนึ่งไม่เกิน 400 บาท

ค่าใช้จ่ายนอกเหนือจากที่กำหนดให้พิจารณาจ่ายได้โดยต้องผ่านการเห็นชอบจากคณะกรรมการศูนย์พัฒนาคุณภาพชีวิตผู้สูงอายุและคนพิการตำบลดู่ลาด(ศูนย์สร่างโศก)

**หมวดที่ 7**

**การจัดทำบัญชีและรายงาน**

ข้อ 23 ให้ดำเนินการบันทึกบัญชีตามแบบที่ สปสช.กำหนดแต่แยกเป็นระบบบัญชีของศูนย์พัฒนาคุณภาพชีวิตผู้สูงอายุและพิการตำบลดู่ลาด

รอบระยะเวลาบัญชีให้ถือตามปีงบประมาณ การเริ่มบัญชีให้เริ่ม ณ วันที่ได้รับเงิน

**หมวดที่ 8**

**การรายงานและสรุปผลการดำเนินงาน**

ข้อ 24 ให้สรุปผลการดำเนินงาน รายรับ-จ่าย เป็นประจำและต้องผ่านการเห็นชอบจากคณะกรรมการและมีสรุปรายงานประจำปีต่อคณะกรรมการบริหารกองทุนหลักประกันสุขภาพระดับพื้นที่หรือตำบลดู่ลาดทราบ

ประกาศ ณ วันที่ 27 เดือนมีนาคม พ.ศ.2562

(นายยูซิต วงษ์ศรีแก้ว)

นายกองค์การบริหารส่วนตำบลดู่ลาด

ประธานกองทุนระบบหลักประกันสุขภาพองค์การบริหารตำบลดู่ลาด

ประธานศูนย์พัฒนาคุณภาพชีวิตผู้สูงอายุและคนพิการตำบลดู่ลาด